b'\n_START_ARTICLE_\nDov Seltzer\n_START_SECTION_\nBiografie\n_START_PARAGRAPH_\nDov (Dubi) Seltzer s-a n\xc4\x83scut ca Bernard Seltzer (Dov este numele ebraic corespunz\xc3\xa2nd lui Bernard, iar Dubi este diminutivul ebraic al numelui Dov) s-a n\xc4\x83scut \xc3\xaen anul 1932 la Ia\xc8\x99i \xc3\xaen Moldova, Rom\xc3\xa2nia, \xc8\x99i la scurt timp dup\xc4\x83 aceea familia sa s-a mutat la Bucure\xc8\x99ti. S-a eviden\xc8\x9biat prin talent muzical din copil\xc4\x83rie. La 5 ani a \xc3\xaenceput s\xc4\x83 \xc3\xaenve\xc8\x9be s\xc4\x83 c\xc3\xa2nte la pian, iar la 9-15 ani  a \xc3\xaenv\xc4\x83\xc8\x9bat deja teoria muzicii \xc8\x99i armonia cu compozitorii Alfred Mendelsohn \xc8\x99i Mihail Jora.  _NEWLINE_La v\xc3\xa2rsta de 15 ani, \xc3\xaen 1947 el a emigrat cu fratele s\xc4\x83u Haim \xc3\xaen Palestina, (aflat\xc4\x83 atunci \xc3\xaenc\xc4\x83 sub mandat britanic), sub auspiciile organiza\xc8\x9biei sioniste \xe2\x80\x9eAliyat Hanoar\xe2\x80\x9d (Emigra\xc8\x9bia tineretului). Vaporul cu imigran\xc8\x9bi \xe2\x80\x9eilegali\xe2\x80\x9d a fost interceptat de o nav\xc4\x83 britanic\xc4\x83, iar to\xc8\x9bi pasagerii au fost \xc3\xaenchi\xc8\x99i \xc3\xaentr-o tab\xc4\x83r\xc4\x83 de arest \xc3\xaen Cipru. \xc3\x8en tab\xc4\x83r\xc4\x83 Bernard Seltzer \xc8\x99i-a ebraizat numele propriu \xc3\xaen Dov. \xc3\x8entre timp, o comedie muzical\xc4\x83 pe care a compus-o la 14 ani \xc3\xaenainte de plecare, \xe2\x80\x9e\xc8\x9aara pentru cei neadul\xc8\x9bi\xe2\x80\x9d s-a jucat \xc3\xaen Rom\xc3\xa2nia \xc3\xaenc\xc4\x83 doi ani pe scena Teatrului profesional de copii din Bucure\xc8\x99ti. Ulterior Seltzer a putut intra \xc3\xaen Israel, unde a \xc3\xaenv\xc4\x83\xc8\x9bat mai \xc3\xaent\xc3\xa2i \xc3\xaen kibu\xc8\x9bul Beit Zera, iar apoi a terminat studiile liceale \xc3\xaen kibu\xc8\x9bul  Mishmar haEmek. A luat \xc8\x99i lec\xc8\x9bii de muzic\xc4\x83 \xc8\x99i pian cu compozitorii Frank Peleg \xc8\x99i Mordehai Seter. La recomandarea lui Frank Peleg, el a primit o burs\xc4\x83 pentru a putea continua studiile la Liceul de muzic\xc4\x83 din Haifa (1948-1950), \xc8\x99i apoi la cel din Tel Aviv. _NEWLINE_La 18 ani Seltzer a fost recrutat \xc3\xaen armata israelian\xc4\x83 \xc8\x99i s-a num\xc4\x83rat printre fondatorii Lehakat haNahal - Ansamblul de muzic\xc4\x83 \xc8\x99i divertisment al for\xc8\x9belor Nahal (Tineretul agricultor militar) \xc8\x99i compozitorul oficial al acestui ansamblu._NEWLINE_C\xc3\xa2ntecele pe care le-a scris pentru Ansamblul Nahal \xc8\x99i sutele de c\xc3\xa2ntece care le-au urmat, \xc3\xaen genul \xe2\x80\x9ec\xc3\xa2ntecului ebraic\xe2\x80\x9d (haZemer haIvri) de muzic\xc4\x83 u\xc8\x99oar\xc4\x83 \xc8\x99i al musicalului - au devenit binecunoscute de multe genera\xc8\x9bii ale publicului israelian \xc8\x99i au intrat \xc3\xaen repertoriul standard al canalelor de radio \xc8\x99i televiziune din Israel. _NEWLINE_\xc3\x8en timpul serviciului militar, Seltzer a primit o burs\xc4\x83 special\xc4\x83 pentru a putea continua studii superioare de compozi\xc8\x9bie, armonie \xc8\x99i contrapunct cu compozitorii Herbert Bruen, Mordechai Seter (1950-1953) \xc8\x99i Hevel (Abel) Ehrlich (1953-1955). Dup\xc4\x83 eliberarea din armat\xc4\x83, a continuat studiile la Colegiul Mannes de muzic\xc4\x83 din  Statele Unite \xc8\x99i apoi la Universitatea de stat din New York, unde a luat licen\xc8\x9ba B.Sc. \xc3\xaen muzic\xc4\x83 , \xc3\xaen compozi\xc8\x9bie precum \xc8\x99i arta dirijatului._NEWLINE_\xc3\x8entre profesorii s\xc4\x83i s-au num\xc4\x83rat Felix Salzer, Carl Bamberger, Roy Travis, Noah Sokolof \xc8\x99i Robert Starer.\n_START_SECTION_\nCariera muzical\xc4\x83\n_START_PARAGRAPH_\nDup\xc4\x83 \xc3\xaentoarcerea \xc3\xaen Israel, Seltzer a \xc3\xaenceput o carier\xc4\x83 muzical\xc4\x83 activ\xc4\x83, compun\xc3\xa2nd mai ales muzic\xc4\x83 u\xc8\x99oar\xc4\x83 \xc8\x99i pentru filme \xc8\x99i teatru muzical._NEWLINE_Seltzer a compus banda sonora pentru peste patruzeci de filme artistice de lung metraj israeliene, americane, italiene, germane \xc8\x99i franceze. _NEWLINE_De asemenea el este autorul unor lucr\xc4\x83ri simfonice care au fost comandate \xc8\x99i interpretate de Filarmonica Israelian\xc4\x83 din Tel Aviv \xc8\x99i Orchestra simfonic\xc4\x83 din Ierusalim. El a dirijat ambele orchestre la premiera acestor lucr\xc4\x83ri, fiind cel dint\xc3\xa2i compozitor israelian care a fost onorat \xc3\xaen acest fel. _NEWLINE_Lucr\xc4\x83ri de muzic\xc4\x83 cult\xc4\x83 pe care le-a compus au fost interpretate \xc8\x99i de Filarmonica din New York, orchestra Queens Symphony,  \xc8\x99i Orchestra Britanic\xc4\x83 de Camer\xc4\x83, fiind dirijate or executate de arti\xc8\x99ti ca Zubin Mehta, Kurt Masur, Yehudi Menuhin \xc8\x99i Itzhak Perlman.'